(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΕ΄

Παρασκευή 16 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο και 2ο Γυμνάσιο Μοσχάτου και το Βρετανικό Σχολείο της Αγίας Αικατερίνης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 19 Ιουνίου 2017, σελ.
2. Συζήτηση επικαίρων ερωτήσεων:
 Προς τον Υπουργό Περιβάλλοντος και Ενέργειας:
 i. με θέμα "Χωροταξικό Τουρισμού", σελ.
 ii. με θέμα: "Να μειωθούν δραστικά οι υπερβολικές χρεώσεις στην ΔΕΗ", σελ.
 iii. σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (Ι.Γ.Μ.Ε.)(συζήτηση από κοινού δύο συναφών ερωτήσεων), σελ. iv. σχετικά με την κατάργηση των κτηματολογικών γραφείων Ρόδου και Κω, σελ.

ΠΡΟΕΔΡΕΥΩΝ ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΑΜΑΤΕΡΟΣ Η. , σελ.

Β. Συζήτηση επικαίρων ερωτήσεων:
ΚΑΜΑΤΕΡΟΣ Η. , σελ.
ΚΕΓΚΕΡΟΓΛΟΥ Β. , σελ.
ΚΟΝΣΟΛΑΣ Ε. , σελ.
ΣΤΑΘΑΚΗΣ Γ. , σελ.
ΤΑΣΣΟΣ Σ. , σελ.

Γ. ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΕ΄

Παρασκευή 16 Ιουνίου 2017

Αθήνα, σήμερα στις 16 Ιουνίου 2017, ημέρα Παρασκευή και ώρα 10.15΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 19 Ιουνίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 990/12-6-2017 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Εθνικής Άμυνας, με θέμα: «Πρώην Στρατόπεδο Κόδρα Καλαμαριάς – Ανατολικής Θεσσαλονίκης: Ανάδειξη της περιοχής σε υπερτοπικό πάρκο».

2. Η με αριθμό 987/9-6-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, με θέμα: «Κατάργηση σχολικών μονάδων ορεινών, απομακρυσμένων και νησιωτικών περιοχών».

3. Η με αριθμό 974/6-6-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Παιδείας, Έρευνας και Θρησκευμάτων,με θέμα: «Αυθαίρετη και παράνομα διακριτική μεταχείριση υποψηφίων μελών Συνεργαζόμενου Εκπαιδευτικού Προσωπικού (ΣΕΠ) σε προκηρύξεις του Ελληνικού Ανοικτού Πανεπιστημίου (ΕΑΠ)».

4. Η με αριθμό 976/6-6-2017 επίκαιρη ερώτηση της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας,με θέμα: «Ελλείψεις ασθενοφόρων στον Νομό Χαλκιδικής θέτουν σε κίνδυνο τη ζωή πολιτών».

5. Η με αριθμό 1023/13-6-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τη μη κατάργηση ή αναστολή λειτουργίας του 12ου Δημοτικού Σχολείου του Δήμου Θεσσαλονίκης.

6. Η με αριθμό 979/7-6-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας,σχετικά με την ένταξη του εμβολίου κατά της μηνιγγιτοδόκοκκου οροομάδας τύπου Β στο Εθνικό Σύστημα Εμβολιασμών.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1020/13-6-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσιαβρά - Σιωροπούλουπρος τον Υπουργό Παιδείας, Έρευνας και Θρησκευμάτων, με θέμα: «Ο θεσμός και η λειτουργία των σχολικών βιβλιοθηκών».

2. Η με αριθμό 988/9-6-2017 επίκαιρη ερώτηση του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Οικονομικών, με θέμα: «Είναι οριστική η κατάργηση του μειωμένου συντελεστή ΦΠΑ στα νησιά του Βορείου και Ανατολικού Αιγαίου;».

3. Η με αριθμό 1005/12-6-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας,με θέμα: «Θα πληρώσουν οι επώνυμοι τα νοσήλια;».

4. Η με αριθμό 933/2-6-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδουπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη συνεπιμέλεια τέκνων.

5. Η με αριθμό 923/1-6-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,με θέμα: «Εκπλήρωση του Τάματος του Έθνους».

6. Η με αριθμό 929/2-6-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με την κλοπή ηλεκτρικού ρεύματος.

7. Η με αριθμό 931/2-6-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυράπρος τον Υπουργό Οικονομικών, σχετικά με την υπόθεση «Siemens».

8. Η με αριθμό 942/6-6-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Υγείας,με θέμα: «Δραματική η κατάσταση στη Β΄ Παθολογική Κλινική Βόλου».

9. Η με αριθμό 943/6-6-2017 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας,με θέμα: «Υπάρχει τελικά εθνική και περιφερειακή στρατηγική για την ανάπτυξη του ιατρικού τουρισμού;».

10. Η με αριθμό 924/1-6-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών,σχετικά με τον διορισμό υπόδικης στη διοίκηση του υπερταμείου.

11. Η με αριθμό 948/6-6-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανασίου Βαρδαλή προς τον Υπουργό Οικονομικών,σχετικά με την Ελληνική Βιομηχανία Οχημάτων «ΕΛΒΟΑΒΕ».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4421/23-3-2017 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον ΥπουργόΠαιδείας, Έρευνας και Θρησκευμάτων,σχετικά με τη χορήγηση δελτίου ειδικού εισιτηρίου για τους φοιτητές που φοιτούν μέσω κατατακτηρίων εξετάσεων για δεύτερο πτυχίο καθώς και για τους φοιτητές του ΕΑΠ.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού ξεκινήσουμε, θα ανακοινώσω τις ερωτήσεις που δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση.

Η δεύτερη με αριθμό 985/9-6-2017 επίκαιρη ερώτηση πρώτου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, με θέμα: «Απειλή λουκέτου για χιλιάδες αρτοποιεία», δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση με αιτία ανειλημμένες υποχρεώσεις.

Η δεύτερη με αριθμό 925/1-6-2017 επίκαιρη ερώτηση δεύτερου κύκλου Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, με θέμα: «Η εγκατάσταση διακοσίων εννιά νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία», δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου.

Προχωρούμε στις επίκαιρες ερωτήσεις που θα συζητηθούν σήμερα. Θα γίνουν πέντε ερωτήσεις, στις οποίες θα απαντήσει ο κ. Σταθάκης, που είναι παρών.

Θα συζητηθεί τώρα η πρώτη με αριθμό 1019/13-6-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας, με θέμα: «Χωροταξικό Τουρισμού».

Τον λόγο έχει ο κ. Καματερός για δύο λεπτά.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε.

Κύριε Υπουργέ, ευτυχώς δεν ήρθατε στη Βουλή επειδή σας κάλεσα εγώ. Έχετε αρκετές ερωτήσεις, από ό,τι βλέπω, από την Αντιπολίτευση. Καλό είναι να έχετε και μία από εμάς, για το χωροταξικό του τουρισμού. Παρ’ όλο που επικεντρώνω την ερώτηση στο θέμα του χωροταξικού του τουρισμού, ξέρετε πολύ καλά ότι υπάρχουν γενικότερα προβλήματα με την έλλειψη χωροταξικού σχεδιασμού και αυτό το κάνει ακόμα πιο σημαντικό.

Για να γίνω πιο συγκεκριμένος, έχουμε δύο αποφάσεις του Συμβουλίου της Επικρατείας –δεν αναφέρω τα ονόματα για οικονομία χρόνου, τα έχετε- που ακυρώνουν και το χωροταξικό που υπήρχε το 2013 και το χωροταξικό που υπήρχε από το 2009. Όχι ότι αυτό είναι κατ’ ανάγκην κακό, γιατί σε αυτά τα χωροταξικά εμείς είχαμε ενταχθεί και δεν προέβλεπαν μία ανάπτυξη σε όφελος των τοπικών κοινωνιών. Το χωροταξικό είναι ένα βασικό εργαλείο, κύριε Υπουργέ –το ξέρετε πολύ καλά- για το μοντέλο της ανάπτυξης που πρέπει να ακολουθήσουμε. Αυτή τη στιγμή τι μοντέλο έχει διαμορφωθεί στη χώρα μας; Ξέρετε πολύ καλά ότι υπήρχε ένα διάτρητο θεσμικό πλαίσιο, για να μπορούν να κινούνται οι προηγούμενοι όπως ήθελαν και να εγκρίνουν ό,τι ήθελαν σε όποιους ήθελαν. Αυτό είχε ως συνέπεια την άναρχη ανάπτυξη, αλλού να υπάρχει κορεσμός, αλλού να υπάρχει υπανάπτυξη, χωρίς σεβασμό στο περιβάλλον, με ανισοκατανομή κ.λπ.. Έτσι τι έχουμε; Ένα μοντέλο το οποίο υπηρετούμε εμείς, πληρώνοντας ο λαός με το αίμα του υποδομές, μεγάλα αεροδρόμια, μεγάλους δρόμους, βιολογικούς καθαρισμούς, έχουμε και καταστροφή των παραλιών, ενώ κερδίζουν κατ’ εξοχήν αυτοί οι οποίοι διακινούν τους τουρίστες μαζικά. Και οι τοπικές κοινωνίες υποφέρουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Παρουσιάζεται το φαινόμενο, ενώ έχουμε αύξηση των αριθμών, αύξηση των αφίξεων, οι τοπικές επιχειρήσεις να υποφέρουν και πολλές από αυτές να κλείνουν. Ιδιαίτερα εκεί όπου λειτουργεί έντονα το all inclusive ξέρουμε πολύ καλά ότι όσο περνάει ο καιρός το μεγάλο κομμάτι της «πίτας» το παίρνουν αυτοί οι διακινητές, εκμεταλλεύονται τα πάντα, διαμορφώνουν τις τιμές όπως θέλουν, ιδιαίτερα σε περιοχές που είναι κορεσμένες και υπάρχει υπερπροσφορά κλινών. Γιατί; Γιατί οι προηγούμενοι για τουρισμό έβλεπαν μόνο την ανάπτυξη των τουριστικών κλινών, όπως είπα και πριν.

Εμείς θέλουμε να αντιστρέψουμε αυτό το μοντέλο. Θέλουμε να το κάνουμε να είναι πιο δίκαιο, θέλουμε τη δίκαιη ανάπτυξη, θέλουμε να ωφελούνται και οι τοπικές κοινωνίες και απαραίτητο εργαλείο προς αυτήν την κατεύθυνση -το ξέρετε πολύ καλά- είναι το χωροταξικό. Έχουμε ένα κενό αυτή τη στιγμή. Οι υπηρεσίες δεν ξέρουν πώς να λειτουργήσουν. Εγκρίνονται τα πάντα αναγκαστικά, με κίνδυνο το μοντέλο το οποίο εμείς θέλουμε να διορθώσουμε να κινδυνεύει να είναι μη εφαρμόσιμο στη συνέχεια.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Θα δώσω τον λόγο στον κύριο Υπουργό, αν και ένα κομμάτι της ερώτησης που αναπτύξατε νομίζω ότι είναι αρμοδιότητα της Υπουργού Τουρισμού και όχι του κ. Σταθάκη. Όμως, εν πάση περιπτώσει ελεύθερος είναι να πει ό,τι νομίζει.

**ΗΛΙΑΣ ΚΑΜΑΤΕΡΟΣ:** Είπα, κύριε Πρόεδρε, ότι είναι βασικό εργαλείο το χωροταξικό.

**ΠΡΟΕΔΡΕΥΩΝ (Νικήτας Κακλαμάνης):** Σοβαρό μεν θέμα, τυπικά όμως εκφεύγει των αρμοδιοτήτων του.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Θα σταθώ στο ερώτημα που με αφορά. Το ιστορικό το γνωρίζετε. Το Ειδικό Χωρικό για τον τουρισμό ακυρώθηκε από το Συμβούλιο της Επικρατείας το 2015 και με νεότερη απόφασή του υπ’αριθμό 519 το 2017, διευκρινίζει επιπρόσθετα το Συμβούλιο της Επικρατείας ότι η ακύρωση του Ειδικού Χωροταξικού δεν σημαίνει επανενεργοποίηση των προηγουμένων. Ακυρώνονται ουσιαστικά, όλα τα ειδικά χωροταξικά, που προϋπήρχαν και το συγκεκριμένο. Συνεπώς, καλεί τη διοίκηση να προχωρήσει στην κατάρτιση νέου ειδικού χωροταξικού για τον τουρισμό.

Εμείς μέχρι στιγμής, αυτό που κάναμε για την κατάρτιση είναι ότι ξεκινήσαμε τις διαδικασίες εκπόνησης μελέτης του νέου Ειδικού Χωρικού για τον τουρισμό, σύμφωνα πλέον με τις διατάξεις του ν.4447/2016, που αποτελεί και το γενικότερο πλαίσιο για τον χωροταξικό σχεδιασμό της χώρας. Οπότε, έχουμε συγκροτήσει τον φάκελο της δημόσιας σύμβασης μελέτης, κατά τα προβλεπόμενα αυτού του νόμου του 2016. Έχουμε εξασφαλίσει χρηματοδότηση της μελέτης και οι τεχνικές προδιαγραφές έχουν ήδη εγκριθεί, ενώ πολύ σύντομα, θα αποσταλεί στον Υπουργό το αίτημα έγκρισης της διακήρυξης και των εγγράφων του οικείου διαγωνισμού. Το ένα σκέλος είναι αυτό.

Τούτου δοθέντος, υπάρχει και ένα δεύτερο πλαίσιο, το οποίο καλύπτει αυτό το κενό, σε μεγάλο βαθμό. Και αυτά είναι τα περιφερειακά σχέδια. Έχουν καταρτιστεί από το σύνολο των περιφερειών. Έχουν κατατεθεί στο ΥΠΕΝ. Τα περιφερειακά σχέδια διαμορφώνουν ένα πλαίσιο κατευθύνσεων. Επαναλαμβάνω: Έχουν κατατεθεί και αναμένεται μέχρι τέλος Ιουλίου να δημοσιοποιηθούν με τη δική μας υπογραφή και θα αποτελέσουν τα οριστικά περιφερειακά πλαίσια, στα οποία υπάρχει εκτεταμένο πλαίσιο κατευθύνσεων για τη χωροθέτηση των τουριστικών δραστηριοτήτων.

Αυτά τα δύο είναι τα δεδομένα. Νομίζω ότι, τούτων δοθέντων, από τη μια πλευρά θα έχουμε καλύψεις των κενών με τα περιφερειακά και κατά δεύτερον, θα είμαστε έτοιμοι για την οριστική προκήρυξη του νέου Ειδικού Χωροταξικού για τον τουρισμό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καματερέ, έχετε τον λόγο.

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, με την παρέμβασή σας, μου δίνετε την ευκαιρία να πω ότι –το είπα και στην αρχή- το χωροταξικό είναι βασικό εργαλείο για την τουριστική ανάπτυξη και επηρεάζει κατά κύριο λόγο το μοντέλο αυτής της ανάπτυξης. Και για να γίνει κατανοητό, θέλω να πω ότι δεν είμαι εκτός θέματος γιατί, για παράδειγμα, σε κορεσμένες περιοχές…

**ΠΡΟΕΔΡΕΥΩΝ (Νικήτας Κακλαμάνης):** Δεν είπα ότι είστε εκτός θέματος.

**ΗΛΙΑΣ ΚΑΜΑΤΕΡΟΣ:** Ξέρετε και εγώ τι θέλω να πω. Το καταλάβατε. Ένα παράδειγμα είναι το εξής: Όταν την ανάπτυξη την καθορίζουν οι διακινητές του μαζικού τουρισμού, δημιουργούν σε κάποιες περιοχές υπερπροσφορά κλινών, για να μπορούν να κατεβάζουν τις τιμές εκεί που θέλουν.

Έχουμε περιοχές, όπως είναι στα Δωδεκάνησα, στην Κω, ακόμη και στη Ρόδο που 10 ευρώ έχει το all inclusive σε πεντάστερο ξενοδοχείο. Ελέγχουν τα πάντα, λειτουργούν με all inclusive και τα μαγαζιά κλείνουν. Αν είχαμε χωροταξικό, που θα έλεγε ότι εκεί επιτρέπεται τόσες κλίνες ή δεν επιτρέπεται πια, γιατί είναι κορεσμένη η περιοχή, καταλαβαίνετε ότι αυτό θα μπορούσαμε να το αποφύγουμε. Δεν είναι το μόνο εργαλείο, είναι πάρα πολλά.

Γι’ αυτό, επειδή είναι πολυπαραγοντικό το θέμα, εγώ θα ζητούσα από τον κύριο Υπουργό να πάρει μία πρωτοβουλία με τα συναρμόδια Υπουργεία, ακόμη και το ΚΟΙΣΥΠ να ασχοληθεί με το θέμα, το τι γίνεται γενικότερα με το αναπτυξιακό μοντέλο, το οποίο εμείς θέλουμε να καθορίσουμε, μετά και από τις εξελίξεις που έχουμε και από χθες το βράδυ, που φαίνεται ότι ανοίγει ένας δρόμος, για να πάμε καλύτερα και που θα μπορούμε να σχεδιάσουμε πια αν έχουμε μία εθνική στρατηγική, εκεί θα πρέπει να δούμε τι γίνεται. Γιατί όλα αυτά τα χωροταξικά σχέδια, που λέμε να κάνουμε, το δασολόγιο, το κτηματολόγιο, που είναι και αυτά εργαλεία, κύριε Πρόεδρε, όλα αυτά θέλουν χρόνο και θα είναι και μετά το πέρας του προγράμματος. Αυτή τη στιγμή, όμως, τρέχουν προγράμματα. Τρέχει ο αναπτυξιακός νόμος, τρέχουν τα ΕΣΠΑ.

Το ξέρετε ότι σε περιοχές που σας περιέγραψα πριν, αυτή τη στιγμή έχουν εγκριθεί και επιδοτούνται νέες κλίνες, αντί να πάνε τα χρήματα αλλού, είτε σε υποδομές είτε σε άλλες μορφές εναλλακτικού τουρισμού; Υπάρχουν παραδείγματα, υπάρχουν προτάσεις και υπάρχουν και δυνατότητες. Η μεγάλη μου έγνοια, λοιπόν, είναι τι γίνεται σε αυτή τη μεταβατική φάση. Και είναι ενθαρρυντικό αυτό που είπε ο κύριος Υπουργός, ότι σύντομα θα λειτουργήσουν τα περιφερειακά πλαίσια.

Ως τώρα, όμως, οι υπηρεσίες -θα το θυμάστε και από την προηγούμενη ερώτηση που έκανα για τις υδατοκαλλιέργειες- δεν τα λαμβάνουν υπ’ όψιν τους ούτε αυτά ούτε τη γνώμη της τοπικής αυτοδιοίκησης και εκεί πάνω εγώ θα περίμενα περισσότερες και μεγαλύτερες πρωτοβουλίες, για να μη δημιουργηθούν τέτοιες καταστάσεις, που μετά να είναι μη αναστρέψιμη η κατάσταση και να υπονομεύεται αυτό το αναπτυξιακό μοντέλο, που θέλουμε εμείς, της δίκαιης ανάπτυξης.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Επομένως, κύριε Υπουργέ, αναμένουμε τώρα μία απάντηση από εσάς, εάν μέσα στα υπό διαμόρφωση σχέδια που είπατε για το χωροταξικό του τουρισμού μπορεί να συμπεριληφθεί, απ’ ό,τι κατάλαβα, η διάχυση της τουριστικής ανάπτυξης -να το πω έτσι- αντί η συγκέντρωση στα μέρη που είπατε.

**ΗΛΙΑΣ ΚΑΜΑΤΕΡΟΣ:** Γενικότερα ως σχεδιασμός.

**ΠΡΟΕΔΡΕΥΩΝ (Νικήτας Κακλαμάνης):** Ναι, αυτό λέω.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εμείς έχουμε ψηφίσει το ν.4447/2016, ο οποίος είναι το γενικό πλαίσιο του χωροταξικού σχεδιασμού τα επόμενα χρόνια. Τι κάνει αυτός ο νόμος;

 Να το ξεκαθαρίσουμε. Κατ’ αρχάς, τα χωροταξικά σχέδια τα σχεδιάζουν οι δήμοι.

Δεύτερον, υπάρχει το περιφερειακό επίπεδο, το οποίο συνδιαμορφώνει ένα πλαίσιο για όλη την περιφέρεια και βάσει του Συντάγματος η τελική απόφαση εδράζεται φυσικά, λόγω της συνταγματικής επιταγής στο κεντρικό Υπουργείο για την έγκριση αυτών των σχεδίων, την τροποποίηση ή την οριστικοποίηση αυτών των σχεδίων.

Συνεπώς, με βάση το πνεύμα του νομοθέτη, το μεγαλύτερο μέρος της αντιμετώπισης του χωροταξικού σχεδιασμού περνάει στην πρωτοβάθμια και δευτεροβάθμια αυτοδιοίκηση, ακριβώς επειδή σ’ αυτό το επίπεδο είναι δυνατόν να υπάρξει καλύτερη διαχείριση των χωρικών προβλημάτων μιας περιοχής και κυρίως η αναζήτηση των επιβεβλημένων λύσεων. Αυτή είναι η κατεύθυνση.

Προς την κατεύθυνση αυτού του γενικού πλαισίου, εμείς έχουμε επιταχύνει αυτά που είπατε. Προφανώς, για να κάνει χωρικό σχεδιασμό και η πρωτοβάθμια και η περιφέρεια κ.λπ., τα εργαλεία είναι δεδομένα. Πρέπει να οριστικοποιηθούν οι δασικοί χάρτες, οι παραλίες, το κτηματολόγιο κ.ο.κ.. Γι’ αυτό η Κυβέρνηση έχει επιταχύνει όλες αυτές τις διαδικασίες, προκειμένου να διαμορφωθεί το πλαίσιο, για να μπορέσουμε επιτέλους οριστικά και αμετάκλητα να επιλύσουμε ένα θεσμικό κενό, το οποίο υπήρχε για δεκαετίες και το οποίο νομίζω ότι δεν αρμόζει πλέον η χώρα να το έχει. Πρέπει να πάμε στην επόμενη μέρα στον χωροταξικό σχεδιασμό, προκειμένου να είναι οι κανόνες πλήρεις, να δημιουργείται ασφάλεια στις επενδύσεις, μικρές, μεσαίες ή μεγάλες, και ταυτόχρονα να υπάρχει μία ισχυρή περιβαλλοντική προστασία.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η τρίτη με αριθμό 973/6-6-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον ΥπουργόΠεριβάλλοντος και Ενέργειας,με θέμα: «Να μειωθούν δραστικά οι υπερβολικές χρεώσεις στην ΔΕΗ».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι διαπιστωμένο γεγονός ότι οι καταναλωτές, οι επιχειρήσεις, οι οικιακοί καταναλωτές και βεβαίως κάθε μορφής καταναλωτές λαμβάνουν λογαριασμούς αυξημένους, «φουσκωμένους», κατά το κοινώς λεγόμενο, χωρίς να μπορούν να εξηγήσουν από πού προέρχεται αυτή η αύξηση στο ύψος, που καλούνται να πληρώσουν.

Ταυτόχρονα, βέβαια, αυτή η αύξηση του κόστους ουσιαστικά ενέργειας, χωρίς πάντα να αφορά αυτήν καθ’ αυτή την ενέργεια, οδηγεί τους πιο αδύναμους στη δυσκολία να αντεπεξέλθουν στις υποχρεώσεις τους.

Αυτό το οποίο ρωτάμε με τη σημερινή επίκαιρη ερώτησή μας είναι να δούμε εάν το Υπουργείο έχει μελετήσει το θέμα, πού οφείλεται το φούσκωμα των λογαριασμών, εάν υπάρχει κάποιος σχεδιασμός για την αντιμετώπιση του ύψους και των επιβαρύνσεων των καταναλωτών, των επιχειρήσεων και βεβαίως, να δούμε εάν σκέφτεστε μια βιώσιμη λύση για όλα όσα οφείλονται στη ΔΕΗ από την πλευρά των καταναλωτών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Κατ’ αρχάς, νομίζω ότι πρέπει να ξεκαθαρίσουμε ότι για πρώτη φορά, οι λογαριασμοί της ΔΕΗ αποτυπώνουν το τι πληρώνουν οι καταναλωτές.

Τέσσερα πράγματα πληρώνουν οι καταναλωτές. Πρώτον, το κόστος παραγωγής και την τιμή πώλησης του ρεύματος, όχι μόνο της ΔΕΗ πλέον, αλλά και των ιδιωτών παραγωγών. Δεύτερον, τη μεταφορά του ρεύματος στην υψηλή τάση, τον ΑΔΜΗΕ δηλαδή. Τρίτον, τη μεταφορά του ρεύματος στη χαμηλή τάση και στον καταναλωτή στο σπίτι, τον ΔΕΔΔΗΕ δηλαδή και τέταρτον, τα ΥΚΩ.

Ως Κρητικός Βουλευτής, ξέρετε ότι τα ΥΚΩ είναι η χρηματοδότηση του κόστους παραγωγής ενέργειας των νησιών, κυρίως της Κρήτης. Το ετήσιο κόστος κατά μέσο όρο είναι 500 εκατομμύρια ευρώ. Τόσο κοστίζει το κόστος παραγωγής με πετρέλαιο, μαζούτ κ.λπ., ακριβή δηλαδή πηγή στα νησιά, στην Κρήτη και στα άλλα νησιά της χώρας, που έχουν αυτόνομη παραγωγή. Και αυτό το κόστος, εφόσον η τιμή είναι ενιαία, μεταφέρεται στο σύνολο των καταναλωτών της χώρας.

Αυτά είναι τα περίφημα ΥΚΩ, τα οποία επαναλαμβάνω ότι από τα περίπου 500 εκατομμύρια, τα 450 εκατομμύρια είναι τα νησιά μας και τα 60-70 εκατομμύρια είναι το λεγόμενο κοινωνικό τιμολόγιο, το οποίο έχει θεσπιστεί για την προστασία των ασθενέστερων ομάδων.

Τώρα, όσον αφορά τα ΥΚΩ -και αυτό έχει ανοίξει ένα θέμα με τη Ρυθμιστική Αρχή Ενέργειας- μέχρι τώρα η τιμολόγησή τους ακολουθούσε την κλίμακα της τιμολόγησης του ρεύματος. Όπως ξέρετε, η κλίμακα τιμολόγησης του ρεύματος έχει τη μορφή μιας σκάλας με σκαλοπάτια. Εάν καταναλώνετε έως 1.500 kWh, πληρώνετε μια συγκεκριμένη τιμή στο ρεύμα, από τις 1.500 έως τις 2.000 kWh άλλη τιμή και από τις 2.000 kWh και πάνω άλλη τιμή κ.ο.κ.. Άρα υπάρχει μια κλιμάκωση με βάση μια μορφή σκαλοπατιών, όπου αλλάζει η τιμή του ρεύματος και συμπαρασύρει και τα ΥΚΩ και τις άλλες κατηγορίες που χρεώνονται στον λογαριασμό.

Αυτό το πρόβλημα σε μια χρονιά όπου είχαμε αύξηση της οικιακής κατανάλωσης κατά 8%, λόγω του ότι ήταν βαρύς ο χειμώνας, δημιούργησε αυξήσεις στα τιμολόγια οικιακών καταναλωτών, ένα φαινόμενο το οποίο παρατηρήθηκε φέτος τον χειμώνα.

Μετά από αυτό παραγγείλαμε στη ΡΑΕ ως Κυβέρνηση να μελετήσει το θέμα μιας πιο ομαλής χρέωσης της κατανάλωσης, προκειμένου αυτές οι απότομες αλλαγές, που προκύπτουν μόλις ξεπεράσεις μια συγκεκριμένη κατανάλωση, να εξομαλυνθούν και να γίνουν πιο δίκαιες και πιο γραμμικές.

Αυτήν τη μελέτη κάνει η ΡΑΕ και έχει δεσμευθεί ότι θα μας την καταθέσει τέλος Ιουλίου, προκειμένου να υπάρξει μια πιο ομαλή αντιμετώπιση του προβλήματος των ΥΚΩ.

Κλείνω με τα χρέη προς τη ΔΕΗ. Τα χρέη προς τη ΔΕΗ όντως μέσα στην κρίση έχουν εκτοξευθεί τα προηγούμενα πέντε, έξι χρόνια. Έχουμε φτάσει τα 2,5 δισεκατομμύρια. Η ΔΕΗ έχει προχωρήσει σε ρυθμίσεις με τις οποίες υπήρξε πολύ θετική ανταπόκριση. Οι ρυθμίσεις δεν αφορούν μόνο τους οικιακούς καταναλωτές, αλλά και τη βιομηχανία, μεγάλους καταναλωτές κ.ο.κ.. Ως προεξέχουσα αναφέρω τη συμφωνία που επιτύχαμε με τη βοήθεια της Κυβέρνησης, ανάμεσα στη ΔΕΗ και τη ΛΑΡΚΟ και πολλούς άλλους μεγάλους καταναλωτές ενέργειας.

Η κεντρική ιδέα είναι απλή. Σε αυτή τη φάση έχουν ρυθμιστεί με τον έναν ή τον άλλον τρόπο περίπου 1,1 δισεκατομμύριο με 1,2 δισεκατομμύρια από τα 2,5 δισεκατομμύρια. Στα 2,5 δισεκατομμύρια, φυσικά, περιλαμβάνονται και επιχειρήσεις που έχουν κλείσει και άλλες κατηγορίες λογαριασμών. Φυσικά, περιλαμβάνεται κι ένα κομμάτι στρατηγικών κακοπληρωτών, το οποίο αποτελεί πρωταρχική μέριμνα της ΔΕΗ. Η Κυβέρνηση είναι έτοιμη να νομοθετήσει ό,τι είναι αναγκαίο, προκειμένου οι στρατηγικοί κακοπληρωτές να αποτελέσουν τον στόχο και να αποκατασταθεί εν πολλοίς το εναπομείναν κομμάτι των χρεών προς τη ΔΕΗ.

Το δημόσιο –και κλείνω με αυτό- έχει κάνει πολύ μεγάλα βήματα. Έχει ξεπληρώσει τους λογαριασμούς προς τη ΔΕΗ και έχει προπληρώσει ένα μέρος σημαντικό της προβλεπόμενης κατανάλωσης για το 2017. Παίρνει –και θα συνεχίσει να παίρνει- όλα τα μέτρα προκειμένου ο ευρύτερος δημόσιος τομέας να μη χρωστάει στη ΔΕΗ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είστε τρίτο χρόνο Κυβέρνηση, η μακροβιότερη μνημονιακή Κυβέρνηση. Άρα δεν μπορείτε να μεταφέρετε τις ευθύνες πάντα στο παρελθόν, γιατί οι ίδιοι είστε πλέον και παρελθόν. Αυτό έχει να κάνει και με την προηγούμενη ερώτηση και με όλες τις ερωτήσεις που καταθέτουμε εδώ στη Βουλή.

Θα πρέπει, λοιπόν, συγκεκριμένα για τα δύο θέματα, τα οποία συμφωνήσατε ουσιαστικά ότι υπάρχουν ως ζητήματα, να δείτε πώς αντιμετωπίζονται μαζί με το θέμα των φουσκωμένων λογαριασμών, οι οποίοι είναι μια πραγματικότητα, χωρίς μάλιστα να υπάρχει συγκεκριμένη αύξηση της τιμής, όπως διαβεβαιώνετε. Έχω μια σειρά από δημοσιεύματα, αλλά και λογαριασμούς. Έχουμε για ίδιες καταναλώσεις διαφορετικές χρεώσεις. Μπορεί να είναι παράμετροι, άρα χρειάζεται η μελέτη, την οποία είπατε.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αυτό δεν γίνεται!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα έλεγα, λοιπόν, ότι στο θέμα των φουσκωμένων λογαριασμών θα πρέπει να γίνετε σαφέστεροι όχι ως προς τη διαπίστωση μόνο, αλλά και ως προς τη λύση. Υπάρχει λύση; Υπάρχει. Αυτή τη λύση, λοιπόν, να τη βρούμε. Δεν αποδέχομαι την έμμεση μομφή, αναφορά –όπως θέλετε πείτε τη- για το ότι οι Κρήτες πληρώνουν λιγότερο απ’ ό,τι έπρεπε.

Κοιτάξτε, όταν υπάρχει μια επιχείρηση, ανεξάρτητα αν είναι κρατική ή όχι, και αν υπάρχει και διαφορετική επιλογή, δηλαδή, ελεύθερος ανταγωνισμός, ο πελάτης θα διαλέξει αυτό που προσφέρεται –πιστεύω- ως φθηνότερο και ποιοτικότερο. Όταν υπάρχει κρατική λειτουργία –και μέχρι τώρα αυτό ουσιαστικά ισχύει- θα πρέπει να φροντίζει η επιχείρηση να έχει φθηνό κόστος.

Θα σας αντιστρέψω, λοιπόν, το θέμα: Ευθύνεται η Κρήτη για τους ρύπους που πληρώνει η ΔΕΗ; Όχι, βεβαίως. Άρα από τη στιγμή που δεν ευθύνεται η Κρήτη για τους ρύπους που πληρώνει και λέτε μόνο το μονομερές, ότι ευθύνεται για το ότι δεν έχουν προχωρήσει τα καλώδια και η διασύνδεση, για παράδειγμα, ή γιατί δεν έχουν βρεθεί άλλοι τρόποι να παράγεται στην Κρήτη ενέργεια με φθηνότερο κόστος, αυτό δεν αφορά τους καταναλωτές. Να το ξεκαθαρίσουμε αυτό και να συμφωνήσουμε ότι δεν αφορά τους καταναλωτές.

Βεβαίως υπάρχει θέμα με το ζήτημα της σύνδεσης των Κυκλάδων που έχει καθυστερήσει πάρα πολύ σημαντικά. Νομίζω ότι τελευταία υπήρξε μια κινητικότητα -το 2014 πρώτη φορά- για να προχωρήσει αυτό το έργο της διασύνδεσης, το οποίο είναι μια συγκεκριμένη ενέργεια. Υπάρχει ένα πάγωμα όσον αφορά τον αγωγό που είναι στο πλαίσιο του δικτύου που οδεύει προς την Ευρώπη, της σύνδεσης με την Κρήτη και αυτό πρέπει να το δείτε πόσο πιο γρήγορα μπορεί να προχωρήσει.

Όλα αυτά είναι στο πλαίσιο των κινήσεων που πρέπει να κάνουν ούτως ή άλλως η πολιτεία, η ΔΕΗ και όλοι οι άλλοι εμπλεκόμενοι φορείς, προκειμένου να έχουν χαμηλότερο κόστος και να μπορέσουμε να μειώσουμε και τους λογαριασμούς. Γιατί, όπως το είπατε, φαίνεται σαν να φταίνε οι άνθρωποι. Δεν φταίνε, να το συμφωνήσουμε αυτό.

Επομένως θέλουμε να μας πείτε: Τι γίνεται και με τα δυο αυτά συγκεκριμένα έργα; Τι γίνεται με το θέμα της εξέτασης; Θα έχει μια απομείωση αυτός ο λογαριασμός αυτού που του ήρθε κεραμίδα, όταν είδε ότι αυξήθηκε περίπου 15% χωρίς να υπάρχει επίσημη αύξηση; Πώς μπορούμε να αντιμετωπίσουμε αυτήν την κατάσταση;

Και βεβαίως θα μας πείτε εάν από τα 2,5 δισεκατομμύρια που είπατε, το 1,4 που δεν έχει ρυθμισθεί είναι ανεπίδεκτο εισπράξεως; Δηλαδή, πρέπει να διαγραφεί, να μην θεωρούμε ότι υπάρχει ή κάποιο απ’ αυτό μπορεί να εισπραχθεί, εάν υπάρξει μια διαφορετική πολιτική, μια διαφορετική ρύθμιση από την πλευρά της ΔΕΗ;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Φαντάζομαι πως θυμάστε ότι προέρχομαι από την Κρήτη, από τα Χανιά, οπότε η έννοια ότι υπονοώ κάποια μομφή για τους Κρητικούς…

**ΠΡΟΕΔΡΕΥΩΝ (Νικήτας Κακλαμάνης):** Υπάρχει ένα θέμα μεταξύ Χανίων και Ηρακλείου. Φαντάζομαι κι εγώ να μην το ξεχνάτε αυτό.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εκπλήσσομαι, λοιπόν, που μεταφέρεται υπόνοια ότι η παραγωγή των νησιών καθιστά τους νησιώτες υπεύθυνους.

Είναι πολύ απλά τα δεδομένα. Οι ΥΚΩ είναι αυτές που σας περιέγραψα. Είναι το ακριβότερο κόστος των νησιών, το οποίο επιμερίζεται. Δεν μπορούσε να υπάρχει άλλος τρόπος να παράγουν τα νησιά στο παρελθόν. Τώρα γίνονται οι διασυνδέσεις. Τελειώσαμε την πρώτη ενότητα στις Κυκλάδες. Θα υπάρξουν καλώδια και για τα υπόλοιπα νησιά των Κυκλάδων και τα δυο μεγάλα προγράμματα που έχουν σχεδιαστεί για την Κρήτη είναι η σύνδεση με την Πελοπόννησο με καλώδιο και η σύνδεση με την Αττική.

Οι ΥΚΩ αυτό είναι. Οι καταναλωτές το γνωρίζουν και συνεπώς δεν υπάρχει παραμικρή μομφή. Είναι ο τρόπος με τον οποίον επιλύθηκε το πρόβλημα της παραγωγής ενέργειας με διαφορετικό κόστος σε μια κατ’ εξοχήν νησιωτική χώρα και το οποίο –επαναλαμβάνω- το επιμερίζεται το σύνολο των κατοίκων των καταναλωτών.

Τώρα έρχομαι στα εισπράξιμα και μη εισπράξιμα της ΔΕΗ. Αυτό που έχει μεγαλύτερη προφανώς δυσκολία είσπραξης είναι το κομμάτι -δεν θυμάμαι ακριβώς το νούμερο, νομίζω ότι είναι γύρω στα 400 εκατομμύρια- το οποίο αφορά επιχειρήσεις που έχουν κλείσει. Δεν υπάρχει ποιος θα πληρώσει αυτούς τους λογαριασμούς, έχουν κλείσει χρόνια ή οτιδήποτε άλλο σχετικό.

Όλα τα άλλα, επαναλαμβάνω, είναι εν δυνάμει εισπράξιμα και κύριος στόχος είναι να εντοπισθεί και να διαφοροποιηθούν καταναλωτές και επιχειρήσεις που τελούν υπό αντικειμενική αδυναμία πληρωμής από τους στρατηγικούς κακοπληρωτές. Είναι πολιτική να εντοπισθούν και να αυξηθεί η εισπραξιμότητα της ΔΕΗ.

Η ΔΕΗ έχει προσλάβει συμβούλους, απ’ όσο ξέρω, προκειμένου να επικεντρωθεί και να μελετήσει και το συγκεκριμένο θέμα. Ταυτόχρονα το Υπουργείο δηλώνει για μια ακόμη φορά έτοιμο να νομοθετήσει ή να στηρίξει οποιοδήποτε συμπέρασμα θεωρηθεί ότι θα βελτιώσει την εισπραξιμότητα.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καλοκαιρινό Εργαστήρι Δημοκρατίας», είκοσι τέσσερις μαθητές και μαθήτριες και ένας συνοδός εκπαιδευτικός από το 1ο και 2ο Γυμνάσιο Μοσχάτου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ακολουθούν η τέταρτη με αριθμό 1024/13-6-2017 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Περιβάλλοντος και Ενέργειας,σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ) και η πρώτη με αριθμό 5542/10-5-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου του κύκλου αναφορών–ερωτήσεων προς τον Υπουργό Περιβάλλοντος και Ενέργειας,σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ).

Οι ερωτήσεις αναφέρονται στο ίδιο θέμα και θα συζητηθούν ταυτόχρονα χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, με εφαρμογή της διάταξης της παραγράφου 4 του άρθρου 131 του Κανονισμού της Βουλής. Αυτό σημαίνει ότι ο κάθε συνάδελφος θα έχει από δύο και τρία λεπτά πρωτολογία και δευτερελογία και ο Υπουργός που θα απαντήσει και στους δύο, αντί για τρία και τρία, θα έχει έξι και έξι λεπτά.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, το ΙΓΜΕ βρίσκεται χωρίς διοίκηση μετά την παραίτησή της, ενώ ακόμη δεν υπήρξε διορισμός νέας. Η διοίκηση παραιτήθηκε μετά τη δέσμευση όλων των τραπεζικών λογαριασμών του ΙΓΜΕ για την υλοποίηση τελεσίδικων δικαστικών αποφάσεων -εφετειακών αποφάσεων- βάσει προηγούμενης αμετάκλητης απόφασης του Αρείου Πάγου για τη μη καταβολή αποζημιώσεων σε πρώην εργαζομένους του Ινστιτούτου.

Η κατάσταση που έχει διαμορφωθεί είναι ένα ΙΓΜΕ ακέφαλο, που αδυνατεί να εκτελέσει ακόμη και τις συμβατικές υποχρεώσεις του. Όλα τα έργα του ΙΓΜΕ υπέρ τρίτων έχουν πλέον σταματήσει, παραδείγματος χάριν η γεωθερμία στην Ηράκλεια Νομού Σερρών, ερευνητικές μελέτες για οδικά δίκτυα στην Ήπειρο, κατολισθήσεις στην Πελοπόννησο, ΧΥΤΥ Γραμματικού, υδροδότηση Αγίων Θεοδώρων κλπ.. Επίσης, αδυνατεί να συμμετάσχει σε νέα ερευνητικά προγράμματα. Αυτό σημαίνει, δηλαδή, την καταδίκη του ΙΓΜΕ σε «θάνατο» με κυβερνητική ευθύνη.

Τα προβλήματα που χρήζουν άμεσης επίλυσης είναι τα εξής:

Πρώτον, αντιμετώπιση του θέματος της διοίκησης του Ινστιτούτου, δεύτερον, ουσιαστική ενίσχυση του προϋπολογισμού του ΙΓΜΕ, με άμεση εκταμίευση και έκτακτες ενισχύσεις, τρίτον, προσλήψεις νέου μόνιμου προσωπικού που έχει εγκρίνει και εισηγηθεί η διοίκηση του Ινστιτούτου, τέταρτον, έγκριση των ερευνητικών έργων που εκκρεμούν, πέμπτον, διευθέτηση των εργασιακών ρυθμίσεων μέσω της διαδικασίας του ΟΜΕΔ, που στηρίζεται από τους εργαζόμενους και τη διοίκηση.

Η κατάσταση που έχει δημιουργηθεί στο ΙΓΜΕ από την Κυβέρνηση του ΣΥΡΙΖΑ δεν είναι τυχαία και δεν οφείλεται σε κυβερνητική ολιγωρία. Η σημερινή Κυβέρνηση συνεχίζει αποφασιστικά το έργο των προηγούμενων κυβερνήσεων με ταχύτερους, όμως, ρυθμούς.

Ο πραγματικός στόχος αυτής της πορείας υποβάθμισης είναι η διευκόλυνση της παράδοσης του ορυκτού πλούτου της χώρας στους μονοπωλιακούς ομίλους με κριτήριο την κερδοφορία τους. Εργαλείο είναι η διαμόρφωση εθνικών φορέων χωρίς δυνατότητες αυτοδύναμης έρευνας για κοιτάσματα, χωρίς δυνατότητες αυτοτελούς αξιοποίησης των κοιτασμάτων, χωρίς ούτε καν δυνατότητες συμμετοχής σε κοινοπραξίες.

Είναι χαρακτηριστικό το πλαίσιο του Εθνικού Φορέα Διαχείρισης Υδρογονανθράκων, που οδηγεί στη διανομή του ενεργειακού πλούτου σε μια χούφτα ομίλους, που θα κερδίζουν τη μερίδα του λέοντος από την εκμετάλλευση των κοιτασμάτων χωρίς να διασφαλίζονται ούτε τα συνήθη ανταλλάγματα ενίσχυσης εγχώριας τεχνογνωσίας, απασχόλησης, επιστημονικής έρευνας κλπ., ούτε καν όροι ουσιαστικού ελέγχου της δράσης των ομίλων, ενώ η προκήρυξη διαγωνισμών βασίζεται σε δεδομένα που παρέχουν οι ίδιοι οι διεθνείς όμιλοι αποτελώντας το πιο ευνοϊκό πλαίσιο συμφωνίας για την κερδοφορία τους.

Σας ρωτάμε, λοιπόν, κύριε Υπουργέ, γιατί καθυστερείτε και πώς προτίθεστε να παρέμβετε άμεσα για την επαναλειτουργία του ΙΓΜΕ με διορισμό νέας διοίκησης και την άμεση ουσιαστική ρύθμιση των οικονομικών προβλημάτων, που ουσιαστικά το παραλύουν, για την άμεση καταβολή των δεδουλευμένων των εργαζομένων που έχουν ήδη τρεις μήνες απλήρωτοι, αλλά και της άμεσης καταβολής των αποζημιώσεων στους δικαιούχους με βάση τις τελεσίδικες αποφάσεις των δικαστηρίων.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε συνάδελφε, γιατί τα επαναλαμβάνετε τώρα.

**ΣΤΑΥΡΟΣ ΤΑΣΣΟΣ:** Ολοκληρώνω, κύριε Πρόεδρε.

Επίσης, πώς θα παρέμβετε για την ουσιαστική καταγραφή από το ΙΓΜΕ του συνόλου των ορυκτών πόρων της χώρας, περιλαμβάνοντας ειδικότερα και τους υδρογονάνθρακες σε ξηρά και θάλασσα, διαδικασία που οφείλει να προηγηθεί οποιασδήποτε αξιοποίησης των κοιτασμάτων και για το θέμα της ουσιαστικής στελέχωσης του Ινστιτούτου με προσωπικό επαρκές για να καλυφθεί το σύνολο των αναγκών φιλολαϊκής αξιοποίησης των ορυκτών πόρων της χώρας με πλήρη σταθερή εργασία και μισθό, που να καλύπτει τις σύγχρονες ανάγκες των εργαζομένων.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ**: Ευχαριστώ, κύριε Πρόεδρε.

Είναι γνωστή η προσφορά του ΙΓΜΕ εξήντα χρόνια τώρα στην πατρίδα μας και δεν θα αναφερθώ αναλυτικά.

Έχουμε πλέον ένα ίδρυμα, έναν οργανισμό που είναι παγιδευμένος και λόγω των λαθεμένων κυβερνητικών επιλογών, αλλά κυρίως λόγω της αδράνειας που επιδεικνύει η Κυβέρνηση να αντιμετωπίσει τα προβλήματα που έχουν αναδειχθεί.

Είναι χωρίς διοίκηση, έχει κατασχεμένους λογαριασμούς, έχει υποχρεώσεις προς τρίτους που δεν καταβάλλει, έχει υποχρεώσεις στους ίδιους τους εργαζόμενους που είναι απλήρωτοι τρεις μήνες και πλέον.

Δεν προχώρησε η στελέχωση την οποία είχε υποσχεθεί ο κ. Λαφαζάνης από την εποχή που ήταν Υπουργός και έτσι δεκάδες έργα του ΕΣΠΑ, που είναι υπό την ευθύνη του ΙΓΜΕ, είναι στον αέρα.

Εμείς δεν δίνουμε άλλοθι στην Κυβέρνηση λόγω του γενικότερου καπιταλιστικού συστήματος, των πολυεθνικών ομίλων κλπ.. Δεν έχει κανένα άλλοθι και καμμία δικαιολογία, διότι θα μπορούσε να δικαιολογηθεί λόγω της κατάστασης.

Είναι αποκλειστική ευθύνη του Υπουργείου να αντιμετωπίσει το πρόβλημα της έλλειψης διοίκησης, να προχωρήσει η διευθέτηση μίας συμφωνίας για τις υποχρεώσεις που προβλέπονται με αμετάκλητες δικαστικές αποφάσεις ύψους 30 εκατομμυρίων και πάνω, να πληρώσει τους εργαζόμενους και βεβαίως να δρομολογήσει τη δυνατότητα να υλοποιήσει τα έργα που είναι στον αέρα. Και βεβαίως περιμένουμε απαντήσεις από τον αρμόδιο Υπουργό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και τρεις εκπαιδευτικοί συνοδοί τους από το Βρετανικό Σχολείο της Αγίας Αικατερίνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο για έξι λεπτά, για να απαντήσετε και στους δύο συναδέλφους.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Πολύ πριν δώσουμε τη λύση πρέπει να εντοπίσουμε ποιο είναι το πρόβλημα, κύριε Κεγκέρογλου. Εκπλήσσομαι που δεν ξέρετε το πρόβλημα των απλήρωτων εργαζομένων, των καθυστερήσεων και του μη ορισμού διοίκησης.

Και εκπλήσσομαι, κύριε Τάσσο, διότι επίσης δεν είπατε ποια είναι η αιτία όλων αυτών των φαινομένων. Τι είναι αυτές οι δικαστικές αποφάσεις;

Η αλήθεια είναι πάρα πολύ απλή. Οι συνταξιούχοι του ΙΓΜΕ στράφηκαν κατά του ΙΓΜΕ, διεκδικώντας δικαστικά την αποζημίωση συνταξιοδοτικού πακέτου, που είχε το ΙΓΜΕ με ιδιωτική ασφαλιστική εταιρεία, το οποίο σημαίνει ότι οι συνταξιούχοι του ΙΓΜΕ, πέρα από τη δημόσια σύνταξη που παίρνουν, είχαν ένα ειδικό ασφαλιστικό και συνταξιοδοτικό την περίοδο των παχιών αγελάδων. Ο κ. Κεγκέρογλου τότε τα μοίραζε απλόχερα φαίνεται αυτά τα ασφαλιστικά πακέτα.

Αυτό το σύστημα το είχαν πληρώσει κατά 75% κάποια χρόνια το ΙΓΜΕ και κατά 100% στη συνέχεια.

Αυτό είναι το διακύβευμα: ο δημόσιος προϋπολογισμός, οι Έλληνες φορολογούμενοι, καλούνται να πληρώσουν 50 εκατομμύρια ευρώ, προκειμένου να ικανοποιηθεί ένα συνταξιοδοτικό πακέτο, το οποίο έληξε άδοξα μία δεδομένη στιγμή και το οποίο αντί να διευθετηθεί με έναν τρόπο που αφορούσε τα όρια του ασφαλιστικού και συνταξιοδοτικού πακέτου, δηλαδή να στραφούν οι συνταξιούχοι κατά της Εθνικής Ασφαλιστικής και να πάρουν το μερίδιο που τους αναλογεί από αυτό, στράφηκαν κατά του κράτους και θεωρούν ότι σήμερα είναι η στιγμή κατά την οποία μπορεί να επιλυθεί ένα τέτοιο πρόβλημα.

Η απάντησή μας, λοιπόν, είναι σαφής: Όχι, δεν θα υπάρξει ρύθμιση που θα δώσει χρήματα Ελλήνων φορολογουμένων σε ένα πακέτο ασφαλιστικό με ιδιωτική ασφαλιστική εταιρεία, η οποία δημιούργησε αυτό το πρόβλημα.

Πάμε τώρα στην επόμενη ημέρα. Τούτου δοθέντος και εφόσον οι συνταξιούχοι με τις δικαστικές αποφάσεις έχουν κατασχέσει τους λογαριασμούς του ΙΓΜΕ, πρώτον δεν μπορούν να πληρωθούν οι εργαζόμενοι.

Δεύτερον, παραιτήθηκε αμέσως η προηγούμενη διοίκηση.

Τρίτον, καμμία διοίκηση δεν πάει σε έναν οργανισμό που έχει κατασχεμένους λογαριασμούς. Το φαντάζεστε, άλλωστε.

Η πρόταση, λοιπόν, του Υπουργείου -και με αυτόν τον τρόπο θα προχωρήσουμε- είναι η εξής απλή, βατή. Πράξη πρώτη: Αίρεται η κατάσχεση στον λογαριασμό με μια νομοθετική πρωτοβουλία, την οποία έχουμε δεσμευθεί ότι θα φέρουμε μέχρι το τέλος Ιουνίου στο νομοσχέδιο για τα αυθαίρετα και τον πολεοδομικό σχεδιασμό του Υπουργείου μας. Στο τέλος Ιουνίου οι εργαζόμενοι θα πληρωθούν για τον Ιούλιο. Πάει το ένα σκέλος.

Δεύτερο σκέλος: Με το που κατατίθεται η τροπολογία, την επόμενη μέρα ορίζεται η διοίκηση από την πλευρά του Υπουργείου, προκειμένου να αποκατασταθεί η διοικητική λειτουργία του ΙΓΜΕ και να κινητοποιηθούν τα ερευνητικά προγράμματα και όλα τα άλλα που υπονοήσατε.

Τρίτο θέμα: Όσον αφορά τη διαμάχη για το ασφαλιστικό πακέτο, το οποίο αποτελεί πεδίο –επαναλαμβάνω- που δεν έχουμε την πρόθεση να τακτοποιήσουμε, θα βρούμε λύση η οποία θα διασφαλίζει το δημόσιο συμφέρον.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, επειδή υπαινιχθήκατε ότι μάλλον η ιδιωτική ασφαλιστική είναι ο φταίχτης –έτσι κατάλαβα εγώ- καλό είναι να ακουστεί το όνομα, να ακουστεί ποια είναι αυτή η ιδιωτική ασφαλιστική, για να προσέχουν οι μελλοντικοί πελάτες, γι’ αυτό το λέω.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Δεν φταίει η ασφαλιστική.

**ΠΡΟΕΔΡΕΥΩΝ (Νικήτας Κακλαμάνης):** Πώς όχι; Εγώ έτσι κατάλαβα.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Να το διευκρινίσω αυτό. Ήταν μια εποχή που γίνονταν πολλά τέτοια συμπληρωματικά, οπότε…

**ΠΡΟΕΔΡΕΥΩΝ (Νικήτας Κακλαμάνης):** Δεν εννοώ επί της ουσίας της ενέργειας των ασφαλιστικών…

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Είναι πρόβλημα της εποχής της δεκαετίας του 1990. Δεν είναι πρόβλημα…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν είναι τωρινό, αλλά αν είναι εν ενεργεία αυτή η εταιρεία και συμπεριφέρεται έτσι στους πελάτες, καλό είναι να την ξέρει ο ελληνικός λαός.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Επαναλαμβάνω ότι δεν ευθύνεται η ασφαλιστική. Είναι μια ρύθμιση η οποία πήρε μια κάπως ιδιότυπη δικαστική οδό και δεν θέλω να πω τις λεπτομέρειες.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν θέλετε να το πείτε.

Ξεκινάμε πάλι τον ίδιο κύκλο.

Ορίστε, κύριε Τάσσο, έχετε τον λόγο για τρία λεπτά.

**ΣΤΑΥΡΟΣ ΤΑΣΣΟΣ:** Κύριε Υπουργέ, πραγματικά είναι ενδιαφέρον το πώς πάτε να ξεπεράσετε το πρόβλημα. Το ασφαλιστικό συμβόλαιο που λέτε δεν ήταν ασφαλιστικό συμβόλαιο, ήταν μισθολογική υποχρέωση του κράτους. Τότε με πληθωρισμό που έτρεχε 20% και 25% αυτό το κράτος, το οποίο έχει συνέχεια, όπως λέτε και εσείς, αντί να δώσει μισθολογικές αυξήσεις στους εργαζόμενους, έκανε αυτό το ειδικό συμβόλαιο, στο οποίο οι εργαζόμενοι συμμετείχαν με 25%. Επομένως, μεταξύ των άλλων, έχετε υπεξαιρέσει και τα χρήματα που πλήρωναν οι εργαζόμενοι.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Εκπλήσσομαι!

**ΣΤΑΥΡΟΣ ΤΑΣΣΟΣ:** Μην εκπλήσσεστε καθόλου, γιατί αυτή είναι η πραγματικότητα! Και σταματήστε να παριστάνετε τους υπερασπιστές του δημοσίου συμφέροντος. Το δημόσιο συμφέρον το προσέχετε με τις πενήντα έξι φοροαπαλλαγές που δίνετε στους εφοπλιστές; Έτσι εσείς καταλαβαίνετε το δημόσιο συμφέρον; Αυτό είναι το δημόσιο συμφέρον για εσάς, να πληρώνει ο λαός τους επιχειρηματίες και οι εργαζόμενοι να βγαίνουν και κατηγορούμενοι από πάνω, γιατί δεν πήραν αυτά που δικαιούνται!

Χρωστάτε στους εργαζόμενους, δεν χρωστούν οι εργαζόμενοι σε εσάς! Το κράτος χρωστάει στους εργαζόμενους. Διότι σας είπα ότι αυτό δεν ήταν μια ιδιωτική συμφωνία, ήταν μια υποχρέωση του κράτους για μισθολογικές αυξήσεις. Και αντί να γίνει αυτό, έγινε αυτή η συμφωνία με την ασφαλιστική.

Η ασφαλιστική, λοιπόν, που την κατηγορήσατε –και βέβαια, εμείς δεν υπερασπιζόμαστε, κάθε άλλο μάλιστα, τις ιδιωτικές ασφαλιστικές εταιρείες- στην προκειμένη περίπτωση αποζημίωσε με τα αποθεματικά, που υπήρχαν επτακόσιους εργαζόμενους. Και τώρα έχουν μείνει τετρακόσιοι πενήντα. Έτσι;

Αυτά, λοιπόν, είναι χρήματα που εσείς χρωστάτε στους εργαζόμενους. Εσείς χρωστάτε στους εργαζόμενους. Και έχουν δικαιωθεί οι εργαζόμενοι από τα δικαστήρια, εκτός και αν για εσάς οι δικαστικές αποφάσεις είναι κενό γράμμα και τις γράφετε στα παλαιότερα των υποδημάτων σας, όποτε δεν σας συμφέρουν. Υπάρχουν, λοιπόν, αμετάκλητες δικαστικές αποφάσεις, που δικαιώνουν τους εργαζόμενους και πρέπει να τους πληρώσετε, γιατί είναι υποχρέωση του κράτους αυτή. Δεν ήταν αυτοί οι οποίοι εδώ αθέτησαν τις υποχρεώσεις τους, στην προκειμένη περίπτωση η ιδιωτική ασφαλιστική εταιρεία, ήταν το ίδιο το κράτος.

Οφείλετε, λοιπόν, να βρείτε λύση σε αυτό το θέμα και να βρείτε λύση άμεσα, πέρα από τον διορισμό νέας διοίκησης, πέρα από τις προσλήψεις που έχετε υποσχεθεί ότι θα κάνετε -και δεν κάνατε- τις σαράντα πέντε μόνιμων τις οποίες τις αναιρέσατε μετά από τις εκατόν τριάντα επτά που χρειάζονται.

Και ξέρετε γιατί τα κάνετε όλα αυτά; Γιατί ο στόχος σας είναι αυτός, να δώσετε τον ορυκτό πλούτο της χώρας στα χέρια των ενεργειακών ομίλων και των επιχειρήσεων. Και θέλετε ένα ΙΓΜΕ υποβαθμισμένο, ένα ΙΓΜΕ που ξεκίνησε με χίλιους τριακόσιους υπαλλήλους το 1999, πήγε στους εξακόσιους τριάντα, πήγε στους τετρακόσιους το 2011, σήμερα είναι στους εκατόν ενενήντα έξι και θα το καταντήσετε με είκοσι , τριάντα υπαλλήλους, να βάζει σφραγίδες. Αυτός είναι ο στόχος σας.

Έτσι υπηρετείτε εσείς τη λεγόμενη «αειφόρο ανάπτυξη». Αειφόρος ανάπτυξη –καπιταλιστική βέβαια- σημαίνει τσακισμένα εργατικά, μισθολογικά και συνταξιοδοτικά δικαιώματα των εργαζομένων εσαεί, εφ’ όρου ζωής. Αυτή είναι η καπιταλιστική σας ανάπτυξη, η «αειφόρος», που ευαγγελίζεστε. Αυτός είναι ο λόγος που υπογράφετε τα μνημόνιά σας, γιατί ξέρετε πολύ καλά ότι σήμερα το κεφάλαιο για να επενδύσει θέλει τέτοιες συνθήκες για τους εργαζόμενους: τσακισμένους μισθούς, τσακισμένες συντάξεις και τσακισμένα εργατικά δικαιώματα. Αυτό κάνετε, βέβαια, αυτήν την πολιτική εφαρμόζετε με μεγάλη συνέπεια, και την ονομάζετε «πολιτική προάσπισης του δημοσίου συμφέροντος»! Να την χαίρεστε τέτοια πολιτική!

**ΠΡΟΔΡΕΥΩΝ (Νικήτας Κακλαμάνης):** Ωραία.

Τον λόγο έχει τώρα ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ο κ. Σταθάκης απευθύνεται σε ένα κοινό που εμπνέεται από νεοφιλελεύθερες απόψεις και βεβαίως εκεί μπορεί να μας κατηγορεί γιατί διασφαλίσαμε δικαιώματα στους εργαζόμενους.

Όμως με εκπλήσσει -θα χρησιμοποιήσω την ίδια έκφραση- που δεν γνωρίζει ότι αυτά δεν αφορούν συνταξιοδοτικά πακέτα, αλλά αφορούν μισθολογικές απολαβές, με απόφαση του Αρείου Πάγου. Εκτός και αν δεν σέβεστε τις αποφάσεις της δικαιοσύνης, όπως κάνει μέρος της Κυβέρνησης. Μέχρι τώρα, όμως, δεν τον αφορούσε τον ίδιο. Τώρα τον αφορά; Θα καταθέσω τις αποφάσεις του Αρείου Πάγου γι’ αυτό το θέμα.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με εκπλήσσει, όμως, και για έναν λόγο παραπάνω. Έχει να κάνει με αυτό που είπα ότι είναι ήδη τρία χρόνια κυβέρνηση και είναι και οι ίδιοι παρελθόν πλέον.

Δεν γνωρίζει ο κ. Σταθάκης ότι επί υπουργίας του κ. Σκουρλέτη κατατέθηκαν και πληρώθηκαν 600 χιλιάδες ευρώ ως είχε υποχρέωση το ΙΓΜΕ;

Δεν γνωρίζει ότι επί δικής του υπουργίας πληρώθηκαν 1,3 εκατομμύρια ευρώ;

Αυτό τι σημαίνει; Αποδοχή της υποχρέωσης να καταβληθούν αυτά τα χρήματα, που δικαιούνται οι άνθρωποι αυτοί που εργάστηκαν στο ΙΓΜΕ. Έχει αποδεχθεί η πολιτεία και με αυτές τις δύο πράξεις και με τις πράξεις επί υπουργίας του κ. Σταθάκη αυτήν την υποχρέωση. Δεν μπορεί να έρχεται τώρα να μας λέει ότι οι φορολογούμενοι που πλήρωσαν αυτά, καλώς τα πλήρωσαν, να μας βάζει τώρα και νέα διάσταση, του κοινωνικού αυτοματισμού, την οποία χρησιμοποιεί, «θέλω να προστατεύσω τους φορολογούμενους» -αφού τους έχει ξεσκίσει με την υπερφορολόγηση, που έχει ψηφίσει ο ίδιος και οι εκατόν πενήντα τρεις Βουλευτές-, να μας βάζει σε αντιπαράθεση και να λέει «δεν θα πάρουν οι εργαζόμενοι αυτά που δικαιούνται γιατί εσάς σας φορολογούμε υψηλά, με υψηλά ποσοστά και πάνω από τις δυνατότητές σας».

Όλα αυτά, που ακούσαμε είναι μία ανεύθυνη πολιτική από την πλευρά του Υπουργείου. Βεβαίως και πρέπει να υπάρξει νομοθετική ρύθμιση. Η νομοθετική ρύθμιση, όμως, πρέπει να περιλαμβάνει και σαφές χρονοδιάγραμμα καταβολής των υποχρεώσεων του κράτους, του ΙΓΜΕ προς τους εργαζόμενους, που να έχει να κάνει με την υλοποίηση των δικαστικών αποφάσεων. Εάν δεν υπήρχαν οι δικαστικές αποφάσεις, θα μπορούσε να προτείνει οτιδήποτε.

Σήμερα, όμως, με δεδομένη την ύπαρξη αμετάκλητων –όχι απλώς τελεσίδικων- δικαστικών αποφάσεων, οφείλει να καταθέσει χρονοδιάγραμμα και να το περιλαμβάνει μέσα στη ρύθμισή του. Άλλως η ρύθμιση είναι έωλη, αφορά μόνον το ζήτημα το διαχειριστικό -πώς θα πάμε παραπέρα, πώς θα τσουλήσουμε τα «τενεκεδάκια» παραπέρα- και θα έρθει μια άλλη δικαστική απόφαση στη συνέχεια, όπως είναι ευνόητο, η οποία θα προσβάλει την ίδια τη ρύθμιση που θα μας φέρει εδώ. Από ποιους; Από τους δικαιούχους. Είναι ευνόητο ότι θα γίνει αυτό. Και μετά να κατηγορήσουμε και τους ανθρώπους που διεκδικούν αυτά που διεκδικούν. Δεν είναι έτσι. Είναι λάθος διαχείριση του θέματος.

 Πρέπει, κύριε Σταθάκη, πριν καταθέσετε τη ρύθμιση, να προβείτε σε διαβούλευση και με τους εργαζόμενους και με όποιους άλλους νομίζετε, κάνετε και μία διακομματική διαβούλευση, ό,τι θέλετε, για να λυθεί το θέμα.

Το «αποφασίζουμε και διατάζουμε» που σήμερα εκφράσατε και το «όχι, δεν θα εκπληρώσουμε τις υποχρεώσεις», είναι απαράδεκτο. Προς Θεού! Δεν το περίμενα από εσάς και λόγω χαρακτήρα. Έχετε πλέον προσχωρήσει σε τέτοιες αντιλήψεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Οι συνταξιούχοι του ΙΓΜΕ παίρνουν τη δημόσια σύνταξη. Ο κ. Κεγκέρογλου –απορώ, βέβαια, και με το ΚΚΕ- λέει να πληρώσουμε και 200.000 ευρώ εφάπαξ ιδιωτικής ασφάλισης. Πρώτη φορά ακούω το ΚΚΕ να στηρίζει την ιδιωτική ασφάλιση.

**ΣΤΑΥΡΟΣ ΤΑΣΣΟΣ:** Αφήστε τα αυτά, κύριε Υπουργέ.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Αυτή είναι η πραγματικότητα, σε μία ρύθμιση…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Να πληρώστε από αυτά που πήρατε, που πουλήσατε την εταιρεία…

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, σας άκουσε ο Υπουργός.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι ιδιωτική.Την πούλησε πριν μία εβδομάδα…

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, δεν γράφεται απολύτως τίποτε. Σας άκουσε ο Υπουργός με υπομονή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν είναι ιδιωτική, κύριε Πρόεδρε. Την πούλησε πριν μία εβδομάδα η κυβέρνηση…

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ πολύ, χαμηλώστε τον τόνο της φωνής σας, γιατί κατ’ αρχάς δεν έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Δεν είπα ότι είναι προσωπικό. Μιλάω για τη λειτουργία της Βουλής. Σας άκουσε με ιώβεια υπομονή, αφήστε τον Υπουργό να πει αυτά που θέλει. Δεν είναι αναγκαίο ότι θα τα αποδεχθούμε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Επαναλαμβάνω ότι οι συνταξιούχοι του ΙΓΜΕ είναι ενταγμένοι στο ενιαίο συνταξιοδοτικό σύστημα του δημοσίου και παίρνουν κανονικά τις συντάξεις τους. Αυτή η ρύθμιση, που είχε γίνει τότε, σε εποχές που γίνονταν αυτά τα πράγματα, δεν αφορούσε μισθολογικές αυξήσεις. Ο πληθωρισμός δεν ήταν 25%. Ήταν τα συμπληρωματικά εξτρά συνταξιοδοτικά, που σε ορισμένους –όχι σε όλους- σε πολύ λίγους οργανισμούς προσέφερε το δημόσιο τότε απλόχερα. Σήμερα όμως ζούμε μία πραγματικότητα στην οποία πρέπει να έχουμε όλοι την αίσθηση του μέτρου.

Συνεπώς, όπως φάνηκε και από τις τοποθετήσεις σας, τα χρήματα που αντιστοιχούσαν σε αυτό το πακέτο εξαντλήθηκαν –πεπερασμένα ήταν έτσι κι αλλιώς- και τώρα καλείται το δημόσιο, ο προϋπολογισμός και ο φορολογούμενος να πληρώσουν τέτοιου ύψους και μεγέθους εφάπαξ. Δεν πρόκειται να προχωρήσουμε σε αυτή την κατεύθυνση, το επαναλαμβάνω για πολλοστή φορά.

Είναι ρητή η δήλωσή μου. Την έχω κάνει προς τους εργαζόμενους, την κάνω και προς εσάς. Θα βρεθεί λύση. Το ΙΓΜΕ θα αναβαθμιστεί, θα παίξει τον ρόλο του, θα λειτουργήσει. Το θέμα αυτό όμως δεν θα επικυρωθεί με 50 εκατομμύρια ευρώ από τον δημόσιο προϋπολογισμό.

**ΠΡΟΕΔΡΕΥΩΝ (Νικήτας Κακλαμάνης):** Και προχωρούμε στην πρώτη με αριθμό 986/9-6-2017 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Περιβάλλοντος και Ενέργειας, σχετικά με την κατάργηση των κτηματολογικών γραφείων Ρόδου και Κω.

Κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω να επισημάνω από την αρχή την προθυμία, που έδειξε ο Υπουργός να έρθει στην Εθνική Αντιπροσωπεία, να απαντήσει στις επίκαιρες ερωτήσεις, κάτι το οποίο δεν συνάδει με την κουλτούρα άλλων συναδέλφων του.

Άρα για εμάς είναι πολύ σημαντικό ότι ο Κοινοβουλευτικός Έλεγχος διεξάγεται εδώ στην Εθνική Αντιπροσωπεία και μάλιστα για ένα θέμα που είναι πολύ σημαντικό σε ό,τι αφορά τη δική μας ερώτηση, που είναι σχετική με την προ ολίγων ημερών υφέρπουσα φημολογία, αλλά τώρα πλέον και με τη δημοσιοποίηση σχεδίου νόμου στα μέσα μαζικής ενημέρωσης που αφορά τη σύσταση νομικού προσώπου δημοσίου δικαίου για το Κτηματολόγιο. Θα περιέλθουν και τα υποθηκοφυλακεία της χώρας στην εταιρεία που υλοποιεί το κτηματολόγιο.

Επιτρέψτε μου να καταθέσω σχετική αναφορά και της «ΝΑΥΤΕΜΠΟΡΙΚΗΣ» για το θέμα αυτό, που σημαίνει πλέον ότι είναι κοινώς γνωστό.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά την προαναφερθείσα αναφορά, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα θα ήθελα να σας παρακαλέσω, κύριε Υπουργέ, σε ό,τι αφορά το σχέδιο νόμου να μας πείτε αν έχετε υπ’ όψιν σας τι θα συμβεί σχετικά με τα Κτηματολόγια Ρόδου, Κω, Λέρου, δηλαδή των έμμισθων και άμισθων κτηματολογίων, όπως και ποια θα είναι η τύχη των εργαζομένων σε αυτά.

Παράλληλα, επιτρέψτε μου να ενημερώσω ότι αυτό το σχέδιο νόμου προήλθε από δικές σας αποφάσεις, χωρίς προηγουμένως να υπάρξουν σχετικές διαβουλεύσεις με τους δικηγορικούς συλλόγους Ρόδου και Κω ούτε με το Τεχνικό Επιμελητήριο Ελλάδος, παραρτήματα Ρόδου και Κω, κάτι που είναι πολύ σημαντικό για τα νησιά μας.

Επίσης, κύριε Υπουργέ, πρέπει να σας πω ότι δεν είμαι σίγουρος ότι έχει ληφθεί υπ’ όψιν η ρήτρα νησιωτικότητας και γενικότερα η νησιωτικότητα στην περιοχή για τα θέματα αυτά.

Ξέρετε, προφανώς αυτοί που σχεδίασαν και εισηγήθηκαν σε εσάς δεν έχουν λάβει υπ’ όψιν τους τα ιδιαίτερα χαρακτηριστικά της κτηματογράφησης στη Δωδεκάνησο.

Ξέρετε, κύριε Υπουργέ, ότι εμείς έχουμε στη Δωδεκάνησο -το ξέρει ο κύριος Πρόεδρος, το ξέρουν και οι συνάδελφοι από άλλες πτέρυγες, Δωδεκανήσιοι Βουλευτές- τα ιδιαίτερα χαρακτηριστικά του Κτηματολογίου από την ιταλική περίοδο, που μας κληροδότησε μία καλή πρακτική, που θα μπορούσε να ήταν και εφαρμόσιμη στην επικράτεια.

Ωστόσο, όμως, αυτή σας η απόφαση φέρνει σε δυσμένεια τη λειτουργία των κτηματολογίων και σε ομηρία τους νησιώτες, που δεν θα μπορούν να εξυπηρετηθούν σε ό,τι αφορά τη μετακίνησή τους. Στα Δωδεκάνησα μπορεί να επιχειρηθεί κάτι τέτοιο, όπως στην ηπειρωτική χώρα;

Μάλλον όχι, κύριε Υπουργέ. Νησιώτης είστε, το γνωρίζετε.

Όμως, θα μπορούσαμε να πούμε εδώ, κύριε Υπουργέ, αν υπάρχει ιδιαίτερη πρόβλεψη και ενημέρωση σε σχέση με τους κτηματολογικούς τόμους και την ψηφιοποίησή τους. Δεν υπάρχει μέχρι τώρα.

Είναι, επίσης, ενδιαφέρον να πάμε σε συνειρμούς του τύπου ότι μήπως υπάρχει μία μεθόδευση για το κλείσιμο των υποθηκοφυλακείων στην περιοχή της Δωδεκανήσου;

Γνωρίζετε, κύριε Υπουργέ, την κατάσταση που επικρατεί εκεί; Υπάρχει πραγματικά μία δυσλειτουργία στο Κτηματολόγιο εξαιτίας και των υποδομών, των εγκαταστάσεων, της έλλειψης εξοπλισμού και μέσων για αυτά. Επίσης, γνωρίζετε την αδυναμία έκδοσης από τα αρμόδια κτηματολογικά γραφεία πιστοποιητικών και πράξεων, γιατί δεν υπάρχουν ούτε τεχνικοί ούτε τα μέσα και επίσης, υπάρχει και αδυναμία στο να μπορεί να εκδοθεί ένα πιστοποιητικό από τους εντεταλμένους δικηγόρους των πολιτών.

Επομένως, ξέρετε τι σημαίνει αν κλείσουν αυτά τα κτηματολόγια; Σε ό,τι αφορά το σχέδιο που έχει δημοσιοποιηθεί και το άρθρο 16 ιδιαίτερα, μάλλον θα έχει μία κακή εξέλιξη για τους νησιώτες, που θα επιδεινώσει περισσότερο τη λειτουργία του Κτηματολογίου, αλλά και τη δική τους ζωή, την καθημερινότητά τους, την εξυπηρέτηση που ζητούν από αυτά τα κτηματολόγια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταθάκη, ορίστε, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Όπως γνωρίζετε, είμαστε στα πρόθυρα να κάνουμε μια μεγάλη τομή σε ένα σύστημα που λειτουργούσε με δύο διαφορετικά υποκείμενα, τα υποθηκοφυλακεία και το Κτηματολόγιο, καθένα από αυτά με πολύ διαφορετικά χαρακτηριστικά λειτουργίας και ιστορική προέλευση.

Η μία πτυχή είχε μια πολύ ισχυρή νομική υπόσταση και υπόκειτο στο Υπουργείο Δικαιοσύνης και τα κτηματολόγια, έναν νέο θεσμό αποτύπωσης και καταγραφής όλων των κτηματολογικών δεδομένων της χώρας. Αυτή η διπλή υπόσταση, οι δύο οργανισμοί, οι δύο κατηγορίες θεσμών που μας έρχονται από το παρελθόν σήμερα βρισκόμαστε στο τελικό στάδιο να ενοποιηθούν σε έναν νέο οργανισμό ο οποίος θα έχει και τις δύο λειτουργίες, δηλαδή και την κτηματολογική, αλλά και τη νομική ισχυρά στο εσωτερικό του. Θα είναι νομικό πρόσωπο δημοσίου δικαίου.

Η νομοπαρασκευαστική επιτροπή λειτουργεί σε στενή συνεργασία του Υπουργείου Δικαιοσύνης και του Υπουργείου Ενέργειας και Περιβάλλοντος προκειμένου από κοινού -επαναλαμβάνω ότι τον νόμο τον ετοιμάζει μια κοινή Επιτροπή υπό την προεδρία, μάλιστα, συμβούλου του Σ.τ.Ε.- να είμαστε έτοιμοι τον Σεπτέμβρη του 2017 να καταθέσουμε το νέο νομοσχέδιο για αυτόν τον ενιαίο πλέον οργανισμό ο οποίος θα απαντάει στην οριστική πλέον λειτουργία ενός ενιαίου φορέα, ο οποίος επαναλαμβάνω ότι έχει και τις δύο λειτουργίες στο εσωτερικό του.

Συνεπώς, δεν υπάρχει καμμία πρόθεση είτε γεωγραφικής κατανομής, πού θα είναι η γεωγραφία αυτού του νέου φορέα. Είναι ακόμα πρόωρη οποιαδήποτε συζήτηση, γι’ αυτό δεν υπάρχει απολύτως κανένα σχέδιο. Τώρα είμαστε σε διάλογο φυσικά και με τους άμισθους και έμμισθους υποθηκοφύλακες προκειμένου να βρεθούν οι λύσεις, οι μεταβατικές και οι οριστικές, για το πώς θα λειτουργήσει ο νέος οργανισμός και πώς θα διαφυλαχτούν οι θέσεις εργασίας και πώς θα γίνει ομαλά η μετάβαση.

Σε αυτό το στάδιο νομίζω ότι έχει προχωρήσει πολύ ο διάλογος. Επαναλαμβάνω ότι ως προς το νέο οριστικό σχέδιο η γενική φιλοσοφία του έχει αποτυπωθεί. Για όλη τη λεπτομέρεια και τη δομή του νομοσχεδίου θα πρέπει να περιμένουμε μέχρι τον Σεπτέμβρη που θα ολοκληρωθεί από αυτή την αρμόδια επιτροπή.

Πρόθεσή μας είναι να υπάρξει, επιτέλους, ένας ενιαίος φορέας, όπως υπάρχει σε όλες τις ευρωπαϊκές χώρες όπου έχει ενσωματώσει και τις δύο αυτές λειτουργίες και να πάμε σε έναν σύγχρονο φορέα, ο οποίος θα συμβάλει τα μέγιστα. Επαναλαμβάνω ότι το Κτηματολόγιο αναμένεται να ολοκληρωθεί το 2020 και θα μας επιτρέψει να έχουμε πλέον έναν σύγχρονο φορέα, πλήρη κτηματογράφηση, πλήρη αποτύπωση του ιδιοκτησιακού, έναν ενιαίο φορέα που θα επιτελεί και τις δύο λειτουργίες, δηλαδή και τη νομική και τη χωροταξική.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζουμε ότι η Κυβέρνηση και εσείς συζητάτε με τους θεσμούς για τη μετεξέλιξη των Κτηματολογίων στη χώρα. Αυτό είναι μία πραγματικότητα.

Όμως, θα ήθελα να σας παρακαλέσω –και χαίρομαι που από αυτό το Βήμα ανακοινώνετε ότι είναι σε μια εξέλιξη αυτή η πορεία- μέχρι τον Σεπτέμβριο που θα καταθέσετε αυτό το νομοσχέδιο, να λάβετε υπ’ όψιν σας τα ιδιαίτερα χαρακτηριστικά του Κτηματολογίου στη Δωδεκάνησο. Μιλάω συγκεκριμένα για τη Ρόδο ιδιαίτερα, την Κω και τη Λέρο.

Επίσης, θα ήθελα να σας υπενθυμίσω ότι η Δωδεκάνησος έχει μία ιδιότυπη μετεξέλιξη σε ό,τι αφορά το κτηματολόγιο, αφού υπήρχε η κατοχή των νησιών από τους Τούρκους και από τους Ιταλούς και υπήρχαν πρόσθετα ζητήματα μέχρι το 1947 που ενσωματώθηκε η Δωδεκάνησος στον εθνικό κορμό. Όμως, από εκεί και πέρα υπάρχουν ιδιαιτερότητες.

Ξέρετε, κύριε Υπουργέ, θα ήθελα να σας επισημάνω το εξής. Εύχομαι να εξελιχθεί αυτή η διαδικασία ομαλά, με διαβούλευση και σωστό διάλογο, χωρίς οριζόντιες πολιτικές. Θα ήθελα να σας παρακαλέσω να μην έχουμε το αποτύπωμα αυτής της πρωτοβουλίας και της προσπάθειάς σας, όπως ακριβώς εξελίχθηκε και με τους δασικούς χάρτες. Θέλω να πιστεύω ότι δεν θέλετε –και δεν έχετε τις προθέσεις- να γιγαντώσετε την περιουσία του δημοσίου, όπως κάποιοι επιβουλεύονται και κάποιες υφέρπουσες φημολογίες δείχνουν ή όπως εξελίσσεται η διαδικασία με τους δασικούς χάρτες.

Θέλω να σας θυμίσω επίσης –και αυτό θα πρέπει να το λάβετε υπ’ όψιν σας- τις ιδιαιτερότητες, προκειμένου να μη βρεθεί το δημόσιο να διεκδικεί περιουσίες ιδιωτών, όπως συμβαίνει στη Σύμη, κύριε Υπουργέ. Θέλω να σας παρακαλέσω να ασχοληθείτε και μ’ αυτό το θέμα, γιατί κυριολεκτικά οι κληροδοσίες κάποιων οικογενειών έχουν μετεξελιχθεί σε κτήση δημόσιας περιουσίας, χωρίς να έχουν τη δυνατότητα να αποδείξουν ότι η περιουσία είναι δική τους με αυτές τις γραφειοκρατικές αγκυλώσεις που δημιουργούν πρόσθετα βαρίδια και μ’ αυτές τις υποθέσεις που σχετίζονται με τη μετεξέλιξη των Κτηματολογίων.

Από εκεί και πέρα πρέπει να συνεννοηθούμε σε ό,τι αφορά τη μετεξέλιξη που προείπατε. Πρέπει να υπάρχει ένας ουσιαστικός εκσυγχρονισμός στα Κτηματολόγια της Ρόδου. Θα πρέπει, κυρίως, να υπάρχει μία μετεξέλιξη των κτηματολογικών γραφείων χωρίς να καταργηθεί κανένα, αφού λάβουμε υπ’ όψιν μας τα εργασιακά δικαιώματα όλων των υπαλλήλων, έμμισθων και άμισθων, προκειμένου να μη δημιουργηθούν προβλήματα.

Επίσης, πρέπει να υπάρχει μία ουσιαστική μηχανοργάνωση και αναβάθμιση των νέων τεχνολογιών. Πρέπει στην πορεία αυτή να δούμε τη δυνατότητα κατηγοριοποίησης της μεταβίβασης της κυριότητας στα βάρη που μπορεί να έχει το ακίνητο, στις χρήσεις, αλλά και στην αντικειμενική αξία.

Εν κατακλείδι, κύριε Υπουργέ, πρέπει να αντιμετωπίσετε αυτήν την κατάσταση με την υιοθέτηση βέλτιστων και ευέλικτων πρακτικών σε ό,τι αφορά τα προβλήματα που υπάρχουν σήμερα στην καταχώρηση κτηματολογικών πράξεων, αλλά και στην έρευνα, καθώς αυτή τη στιγμή οι δικηγόροι έχουν αδυναμία να κάνουν έρευνα με εντολές των πελατών τους αφού δεν υπάρχουν τεχνικοί στα κτηματολογικά γραφεία.

Θα ήθελα να σας παρακαλέσω, επίσης, να υπάρχει η δυνατότητα να μπορούν να έχουν φωτοαντίγραφα από τους κτηματολογικούς τόμους ως εργαλεία για τη διεκδίκηση τεκμηρίων για την αθωότητα και για την αλήθεια, καθώς οι πολίτες της Ρόδου διεκδικούν περιουσίες και εδραιώνουν μια συζήτηση με το ελληνικό δημόσιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε κύριε Σταθάκη, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Στο ένα θέμα θα είμαι απόλυτα σαφής. Οι όποιες οριστικές λειτουργίες των Γραφείων του νέου φορέα προφανώς θα παίρνουν πλήρως υπ’ όψιν τους τη νησιωτικότητα και την ανάγκη να υπάρχει εξυπηρέτηση των πολιτών. Θα λαμβάνουν υπ’ όψιν τον νησιωτικό χαρακτήρα της χώρας. Αυτό είναι δεδομένο και νομίζω ότι θα προχωρήσουμε με ένα τέτοιο πνεύμα.

Το δεύτερο θέμα που θίξατε είναι ένα μεγάλο θέμα το οποίο έχει εγερθεί φυσικά και με τους δασικούς χάρτες, αλλά και με την κτηματογράφηση, όπου έχει προχωρήσει. Αφορά την ενσωμάτωση ατομικών ιδιοκτησιών και τη διαμάχη με το δημόσιο σε περίπτωση που τα πειστήρια και τα πιστοποιητικά δεν φτάνουν στο βάθος του χρόνου, μαζί με τις ιδιαιτερότητες που έχει κάθε περιοχή της χώρας σε σχέση με το ιδιοκτησιακό καθεστώς.

Αυτό είναι ένα πιο περίπλοκο θέμα. Δεν θέλω να τοποθετηθώ σήμερα σε αυτό. Νομίζω ότι στο θέμα των δασικών χαρτών έχει γίνει μία πρόοδος ως προς το συγκεκριμένο θέμα, όσον αφορά την πιστοποίηση χρήσεων γης ανά χρονική περίοδο, το οποίο διαμορφώνει ένα πλαίσιο λίγο διαφορετικό. Το θέμα είναι βήμα βήμα να το συζητήσουμε αυτό πιο διεξοδικά σε μία άλλη στιγμή που θα είμαστε έτοιμοι να το παρουσιάσουμε.

**ΠΡΟΕΔΡΕΥΩΝ (Νικήτας Κακλαμάνης):** Εξαιρετικά προσεκτικός ο κύριος Υπουργός στο δεύτερο θέμα και νομίζω έτσι θα έπρεπε.

Απλά ως νησιώτης και εγώ, κύριε Υπουργέ, πιστεύω ότι σε τέτοιου τύπου νησιά το κράτος καλύτερα είναι να τραβάει την ουρά του πίσω. Εδώ είναι πώς θα προσπαθήσουμε να μείνουν οι άνθρωποι πάνω στα νησιά και, ει δυνατόν, να πάνε και άλλοι. Εάν πάρει το κράτος, δεν ξέρω τι μέλλον θα έχει.

Σας ευχαριστώ για την παρουσία σας εδώ, κύριε Υπουργέ, όπως και εσάς κύριοι συνάδελφοι.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της Πέμπτης 20 Απριλίου 2017, της Παρασκευής 21 Απριλίου 2017 και της Δευτέρας 24 Απριλίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς τα Πρακτικά της Πέμπτης 20 Απριλίου 2017, της Παρασκευής 21 Απριλίου 2017 και της Δευτέρας 24 Απριλίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 11.22΄ λύεται η συνεδρίαση για τη Δευτέρα 19 Ιουνίου 2017 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**